Færøernes flag er hvidt med et rødt kors med blå kanter, men flere steder har flaget blåt kors og røde kanter, skriver Jyllands-Posten.

I toppen af Børsens bygning er der flere forkerte flag, og de er også set ved Københavns Universitet og Taastrup Kommune.

Selv ikke på Færøerne er det rigtige flag blevet hejst alle steder. Ved Domhuset i Thorshavn vajer det forkerte flag også, skriver portal.fo (på færøsk)

https://twitter.com/mikkelwrang/status/759001745859031042

På Færøerne fejrer man flagdag 25. april, mens det i Danmark er på Olai-dag 29. juli, det færøske flag Merkið bliver hejst og fejret. Det besluttede regeringen i marts, da den vedtog officiel flagdag for både Grønland og Færøerne.

Til avisen ønsker leverandøren af de forkerte, færøske flag ikke at udtale sig før på mandag. Det er dermed ikke muligt at få oplyst, hvor mange forkerte flag, der er leveret til statslige institutioner rundt om i landet.

Dansk Erhverv ejer Børsen, og pressekonsulent Pernille Plougheld siger til Ekstra Bladet, at der er tale om en fejl fra producenten, så flagene er pillet ned.

/DR Nyheder/